Sonny Bill Williams word besbetaalde rugbyspeler van alle tyeSonny Bill Williams, Foto: Facebo Sonny Bill Williams was een van Wêreldrugby se mees gevreesde senters. Sy vermoë om die bal in ’n kontaksituasie uit te gee, het duisende ander rugbyspelers geïnspireer om iets soortgelyks te probeer, terwyl hy ook een van die vriendelikste spelers op die internasionale verhoog was. Maar die 34-jarige het sy laaste All Blacks-toets gedurende die Wêreldbekerrugbytoernooi in Japan gespeel, toe die Kiwi’s vir Wallis met 40 – 17 in die bronsmedaljewedstryd oordonder het. Nou berig oorsese media dat “SBW” ’n terugkeer tot die dertienman-weergawe van die spel kan maak. Volgens The Guardian kan dié ster tot £2,6 miljoen (omtrent R50 miljoen) per jaar verdien. ’n Lekker bedraggie wat van hom die hoogsbetaalde rugbyster (in die vyftienman- én dertienmankode) van alle tye sal maak. Luidens die berig sal Williams en die verteenwoordigers van die Toronto Wolfpack-klub binnekort die finale kontrak onderteken. Die Wolfpack-afrigter, Brian McDermott, het self met Williams gedurende die afgelope Wêreldbekerrugbytoernooi in Japan onderhandel. Die Nieu-Seelander is egter geen vreemdeling wat League-aangeleenthede betref nie – hy het tot 2008 in dié formaat geskitter, waarna hy na vyftienmanrugby oorgeskakel het. Hy het uiteindelik in 58 toetse vir die All Blacks uitgedraf. Williams se eerste wedstryd vir die Toronto Wolfpacks behoort in Februarie 2020 teen Castleford op Headingley te wees.